Swyg is 'n universele taal | Netwerk24
Swyg is 'n universele taal
Deur Elretha Britz 04 Julie 2018 04:30
Charl Henning (links) en Erick Strydom in die vernuwende produksie Tok Tok.
Hoe oorbrug jy die taalkwessie as jy 'n universele verhaal vir kinders in Suid-Afrika wil skep? Jy swyg. En jy gebruik net gebare en bewegings. Dit is die oplossing waarmee die regisseur Dion van Niekerk en die akteurs Erick Strydom en Charl Henning vir die produksie Tok Tok vorendag gekom het.
Dié teaterstuk was verlede jaar die debuutwenner op die Vrynge van die Vrystaat Kunstefees en het daarmee 'n gleuf op die hooffees van dié fees (7 tot 14 Julie in Bloemfontein) verdien.
Van Niekerk vertel uit Oostenryk, waar hulle aan 'n internasionale somerskool oor fisieke teater en biomeganika deelneem, die ontwikkeling van Tok Tok was so problematies dat die verhaal en uitbeelding eers drie dae voor verlede jaar se fees gefinaliseer is.
Die verhaal gaan oor twee sielsgenote wat mekaar toevallig ontmoet. Die een is 'n skrywer wie se skryfwerk belemmer word deur sy hartseer oor sy hond se dood.
Die ander is 'n vrolike reisiger op pad na sy geliefde.
Van Niekerk sê omdat hulle nie 'n teks gehad het waarop hulle kon vertrou nie, moes hulle mekaar en die proses vertrou.
" 'n Teks gee jou 'n mate van sekerheid omdat dit gewoonlik reeds 'n toets van aanvaarding deurstaan het. Ons het niks gehad om op te steun nie. Daarom was die gehoor se reaksie 'n verrassing terwyl ons uit die veld geslaan was oor die prys."
Naòmi Morgan het in 'n resensie oor Tok Tok geskryf "die uitbeelding van die karakters en gebeure is pure poësie".
Op 'n gestroopte verhoog word 'n eenvoudige voorwerp soos 'n verestoffer getransformeer tot 'n sokkerbal, kitaar, trompet, mikrofoon, gholfstok, swaard en vele meer.
Sy noem ook dat die akteurs se "omtowering van die alledaagse wonderbaarlike teater bied" en hulle is waardige opvolgers van die Franse mimiekmeester Marcel Marceau.
11 Julie om 10:00, 13 Julie om 20:00, 14 Julie om 10:00, 50 minute, Albert Wessels-ouditorium. R100 by Computicket.